Momentul accidentului șocant din Brașov. Un șofer a doborât un stâlp, mai multe bănci și ghivece. Patru tineri, răniți
Patru tineri cu vârste cuprinse între 19 și 23 de ani au scăpat miraculos cu viață după un grav accident petrecut marți noapte în centrul Brașovului. Camerele de supraveghere din zonă au surprins momentul accidentului.
Întâmplarea s-a petrecut chiar lângă Primărie, în jurul orei 1 noaptea. În imaginile camerelor de supraveghere se vede cum o mașină vine cu viteză foarte mare pe bulevardul Iuliu Maniu. Șoferul pierde controlul direcției, pătrunde pe trotuar, se rostogolește în aer și se oprește apoi chiar în zidul instituției.
Din mașină ies pe picioarele lor patru tineri, dar se vede că sunt răniți. În ajutor le sar câțiva martori care, între timp, sună și la 112. Sosite în doar cateva minute, echipajele de salvare i-au transportat pe tineri la spital.
Mașina pare să fi avut viteză extrem de mare: a pus la pământ un stâlp de iluminat, a rupt mai multe bănci și ghivece ornamentale de mari dimensiuni.
Un al doilea accident, aproape identic, s-a petrecut pe un alt bulevard din Brașov, unde o mașina a dărâmat un stâlp de iluminat și a ramas fără o roată. Anchetatorii trebuie să afle în ambele cazuri dacă nu cumva șoferii erau bauți sau drogați.